钦定古今图书集成/明伦汇编/官常典/第327卷 > 大学衍义补 > 《简典狱之官》
## 钦定古今图书集成/明伦汇编/官常典/第327卷 > 大学衍义补 > 《简典狱之官》

《舜典》：帝曰：“皋陶，蛮夷猾夏，寇贼奸宄，汝作士。”

臣按：此万世命官掌刑之始。盖帝世兵刑合而为一，所谓“蛮夷猾夏” ，三代以后则属之兵官，而刑官所掌者寇贼奸宄而已，而后世群行攻劫之寇则亦以属兵马。

《周官》：“司寇掌邦禁，诘奸慝，刑暴乱。”

吕祖谦曰：“奸慝隐而难知，故谓之诘，推鞫穷诘而求其情也。暴乱显而易见，直刑之而已。”

《立政》周公若曰：“太史司寇苏公，式敬尔由狱，以长我
王国。兹式有慎，以列用中罚。”

陈栎曰：“苏公所以为司寇在乎敬后人之法苏公在乎慎则能敬矣，固为后之司狱者虑，尤为后之君用人，以司狱者虑，能如苏公者则用，否则斥。”

《周礼刑官》属：“大司寇，卿一人。小司寇，中大夫二人。士
师，下大夫四人。乡士，上士八人；中士十有六人；旅，下
士三十有二人。府六人，史十有二人，胥十有二人，徒
百有二十人。”

臣按：大司寇一人即今刑部尚书，小司寇二人即今左右侍郎，乡士以下，《郑注》谓“主六乡之狱” ，即今十三司分掌各道刑狱是也。

小司寇之职，“岁终则令群士计狱弊讼，登中于天府。”

臣按：“登中于天府” ，说者谓狱讼之中言事实之书也，必登于天府者，以刑所以致天讨，故登于天府而藏之，且示重其书而有谨于用之意。臣窃以为所谓“中” 者，意者取其所计弊狱讼之得其中者上于天府，使藏之以为法，比后有罪犯有合于是者则援引以为质也，如此，庶于文法为顺。

淳化元年，令刑部定置详覆官六员，专阅天下所上
案牍，勿复公遣鞫狱吏。置御史台推勘官二十人，并
以京朝官充。若诸州有大狱，则乘传就鞫狱。辞日，上
必临遣，谕旨曰：“无滋蔓，无留滞。”或赐以装钱。还必召
见，问以所推事状，著为定令。

臣按：宋于法司常员之外专置官以阅天下所上案牍及推勘大狱，临遣必谕旨优赐，竣事又召见请问，人君留心狱事如此，奉命以推治者其有不尽心者乎？